Dag 63: Regina Luchtenstein | kaiserbirddotcom
Dag 63: Regina Luchtenstein
February 22, 2016 February 26, 2016 ~ Koos Marais
Ek het gister (Dag 62) vertel wie Ernst Luchtenstein, hoofkarakter van "Die Keiservoël Oor Namaland" was. Ek het redelik baie inligting oor hom gehad om my storie te fabriseer. Van sy vrou, Regina, kon ek minder inligting opspoor.
Sy was een van vyf dogters van Duitse immigrante, die Klube egpaar, vermoedelik ook van die Keetmanshoop omgewing. Op 'n dag het die Klubes besluit hulle drie oudste dogters moet in Duitsland gaan skoolgaan. Die gesin het die lang reis, eers per ossewa tot op Lüderitz, en toe per skip na Duitsland, aangepak. Daar aangekom was dit skool toe. Toe die afskeid kom moes die onderwysers vir Regina en haar twee sussies letterlik van hulle ouers aftrek.
Die Klubes en hulle twee jongste dogters is terug Duits-Suidwes-Afrika toe met die skip, 'n vaart wat seker so drie, vier weke sou duur. Toe is dit weer terug per ossewa, vanaf Lüderitz, maar die ongeluk tref: Albei die ouers en die twee jongste sussies word siek en sterf en word iewers in die Aus omgewing begrawe. In Duitsland is twee weeskinders.
Die mense van die omgewing kom daarvan te hore en stuur iemand om die drie kinders te gaan haal. Die drie kinders beland in pleegsorg, in verskillende huise. Regina woon by Hauptmann en Frau Göttiger in Haus Streitdam, Aroab, Ida word deur die Brandenburggesin aangeneem en Maragaret deur die bakker Busch.
Regina kon baie goed perdry, 'n feit wat ek in my storie uitgebuit het. Sy en Ernst ontmoet, trou, het vyf kinders en 'n lang gelukkige lewe, so anders as die ongelukkige, tragiese verhaal van haar kinderjare.